इंग्लैंड में जूझना पड़ा है भारत को  
इंग्लैंड में भारत का रिकार्ड काफी खराब रहा है और यहां हुए 48 मैचों में टीम इंडिया सिर्फ पांच मैचों में जीत दर्ज कर पाई है।
अब तक एक भी टेस्ट श्रृंखला नहीं गंवाने वाले महेंद्र सिंह धोनी की अगुआई में टीम इंडिया 21 जुलाई से लार्डस में जब इंग्लैंड के खिलाफ चार टेस्ट की श्रृंखला की शुरूआत करेगी तो टीम को अच्छी तरह इल्म होगा कि श्रृंखला जीतना उसके लिए आसान नहीं होगा।  इंग्लैंड में भारत का रिकार्ड काफी खराब रहा है और यहां हुए 48 मैचों में टीम इंडिया सिर्फ पांच मैचों में जीत दर्ज कर पाई है जबकि 23 बार उसे शिकस्त का सामना करना पड़ा है। दोनों टीमों के बीच इंग्लैंड में खेले गये 20 मैच बराबरी पर छूटे।  इतना ही नहीं, दोनों देशों के बीच इंग्लैंड में 15 टेस्ट श्रृंखलाओं का आयोजन किया गया है जिसमें से भारत सिर्फ तीन में जीत दर्ज कर पाया है जबकि मेजबान टीम ने 11 श्रृंखलाओं में बाजी मारी। दोनों देशों के बीच 2002 में खेली गई चार टेस्ट की श्रृंखला 1-1 से बराबर रही।  धोनी के सामने अब इसी खराब रिकार्ड को सुधारने की चुनौती होगी। टीम इंडिया अगर टेस्ट श्रृंखला जीतने में सफल रहती है तो वह अपनी नंबर एक टेस्ट रैंकिंग भी बचा लेगी जबकि इंग्लैंड की धरती पर पहली बार लगातार दो टेस्ट श्रृंखला जीतकर इतिहास भी रच देगी।  इंग्लैंड को अगर भारत को हटाकर नंबर एक की कुर्सी पर काबिज होना है तो उसे आगामी श्रृंखला 3-1, 2-0 या इससे बेहतर अंतर से जीतनी होगी। अगर मेजबान टीम ऐसा करने में सफल रही है तो रैंकिंग की शुरूआत के बाद से पहली बार शीर्ष स्थान हासिल करने में सफल रहेगी।  टीम इंडिया को इंग्लैंड की धरती कभी रास नहीं आई। सीके नायुडू की अगुआई में 1932 में पहली बार एकमात्र टेस्ट के लिए इंग्लैंड का दौरा करने वाली भारतीय टीम को शिकस्त का सामना करना पड़ा। भारत ने इसके बाद 1936 में विजयनगर के महाराज की अगुआई में तीन टेस्ट की श्रृंखला 0-2, नवाब पटौदी सीनियर के नेतृत्व में 1946 में तीन टेस्ट की श्रृंखला 0-1 जबकि 1952 में विजय हजारे की अगुआई में चार टेस्ट की श्रृंखला 0-3 से गंवाई।  वर्ष 1959 और 1967 में इंग्लैंड जाने वाली भारत की टीमों के लिए तो यह दौरा किसी दुखद सपने से कम नहीं रहा जब टीम को क्लीन स्वीप का सामना करना पड़ा। दत्ता गायकवाड़ की अगुआई में टीम ने 1959 में पांच टेस्ट की श्रृंखला 0-5 जबकि आठ साल बाद नवाब पटौदी जूनियर की अगुआई में तीन मैचों की सीरीज 0-3 से गंवाई।  टीम इंडिया 39 बरस में पहली बार 1971 में अजित वाडेकर की अगुआई में इंग्लैंड में कोई टेस्ट और श्रृंखला जीतने में सफल रही। तब टीम ने तीन टेस्ट की श्रृंखला में 1-0 से कब्जा जमाया। वाडेकर की अगुआई में ही हालांकि भारत को 1974 में हुई अगली श्रृंखला में मेजबान टीम के हाथों क्लीनस्वीप का सामना करना पड़ा। इंग्लैंड ने तीन टेस्ट की श्रृंखला के सभी मैच जीते।  भारत 1979 में श्रीनिवास वेंकटराघवन जबकि 1982 में सुनील गावस्कर की अगुआई में 1-0 के समान अंतर से श्रृंखला हार गया। टीम ने 1983 में इंग्लैंड की सरजमीं पर कपिल देव की अगुआई में विश्व कप जीतने के बाद जब 1986 में तीन टेस्ट की श्रृंखला के लिए इसी कप्तान की अगुआई में इस देश का दौरा किया तब टीम इंडिया पहली बार इंग्लैंड से किसी टेस्ट श्रृंखला में दो टेस्ट जीतकर 2-0 से श्रृंखला जीतने में सफल रही। टीम को हालांकि मोहम्मद अजहरूद्दीन की अगुआई में 1990 और 1996 में तीन टेस्ट मैचों की श्रृंखलाओं के दौरान 1-0 से हार झेलनी पड़ी। भारत ने 2002 में सौरव गांगुली के नेतृत्व में जब चार टेस्ट के लिए इंग्लैंड का दौरा किया तो यह श्रृंखला 1-1 से बराबर रही।  भारत ने द्रविड़ की अगुआई में 2007 में तीन टेस्ट की श्रृंखला जीती और अब धोनी की अगुआई में भी अगर टीम चार टेस्ट की श्रृंखला जीतने में सफल रहती है तो टीम इंग्लैंड की सरजमीं पर पहली बार लगातार दो श्रृंखला जीतने में सफल रहेगी। टीम इंडिया ने इसके अलावा घरेलू सरजमीं पर 2008-2009 में दो टेस्ट की श्रृंखला में इंग्लैंड को 1-0 से हराया था और आगामी श्रृंखला में जीत के साथ वह इस टीम के खिलाफ जीत की हैट्रिक भी पूरी कर लेगा। भारत इससे पहले कभी इंग्लैंड को लगातार तीन टेस्ट श्रृंखलाओं में नहीं हरा पाया है।